Rangifer tarandus

O reno u ren (Rangifer tarandus (L., 1758)) ye una especie d'a familia Cervidae present en o norte d'Eurasia y Nortamerica que habita en a tundra y en a taiga. A diferencia d'atras especies d'a familia as fembras tamién presentan cuernos. En a zaguera glaciación (Würm) se distribuiba tan en sud como os monts Pireneus y norte d'a Peninsula Iberica y constituiba una d'as prencipals fuents d'alimentación d'os cazataires d'o Paleolitico superior. Encara en o sieglo XX muitos pueblos cazataires de Siberia u Nortamerica dependeban d'o R.tarandus. Manimenos a domesticación d'esta especie ya s'heba produciu fa bel sieglo y bi ha pueblos como os lapons y determinaus pueblos de Siberia y Mongolia que practican a transhumancia con esta especie.

S'alimenta prencipalment de liquens, pero tamién mincha graminias y ciperacias, no fendo desprecio d'alimentos d'orichen animal como pollez que troba en niedos u dica lemmings.

Por o suyo comportamiento gregario y no territorial ye o solo miembro d'a familia Cervidae que s'ha puesto domesticar de tot.

 Subspecies 
En o pasau consideraban as formas americanas u caribús como una especie diferent, actualment a tendencia ye a considerar que bi ha dos grupos de subspecies, o grupo de subspecies d'a tundra y o grupo de subspecies d'a taiga, independientment de en qué continent habitan. Si actualment esta especie ye tipica d'os dos biomas debantditos, en o Pleistoceno yera una especie adaptable que podeba habitar tamién en parameras con tascas secas entre selvetas y matigals.

 Subspecies d'a tundra 
 Rangifer tarandus eogroenlandicus.
 Rangifer tarandus pearyi.
 Rangifer tarandus platyrhynchus.
 Rangifer tarandus tarandus.
 Rangifer tarandus granti.
 Rangifer tarandus groenlandicus.

 Subspecies d'a taiga 
 Rangifer tarandus fennicus.
 Rangifer tarandus caribou.
 Rangifer tarandus dawsoni.

 Bibliografía 
 Oscar Arribas: Fauna y paisaje en los Pirineos en la Era Glaciar. Lynx Edicions.

 Vinclos externos 

Categoría:Rangifer
Categoría:Fauna d'Europa
Categoría:Fauna d'America
Categoría:Taxons nombraus por Carl Linnaeus